Gamst Pedersen: - Vi kan ikke hvile nå
- Vi dreit oss ut hjemme mot Bolton og West Bromwich, men vi klarte å reise oss. Vi kan ikke hvile nå, vi er fortsatt i en posisjon vi ikke vil være i, sier Morten Gamst Pedersen til VG Nett. For med bortekamper mot Liverpool og Manchester United i romjulen, regnet de fleste med at Blackburn ville stå med ti poeng også når vi skrev 1. januar 2012. Det gjorde de på ingen måte ikke, for juletabellen viser at kun Liverpool, Aston Villa og Tottenham (med ett plussmål) har gjort det bedre Gamst Pedersen og co. i romjulen, som nå står med 14 poeng. - Det er selvsagt en stor prestasjon å ta tre poeng borte mot Manchester United. Det er ikke mange som vinner på Old Trafford, eller får med seg poeng i det hele tatt, fortsetter Gamst Pedersen. Mens de andre bunnlagene og flere storlag står igjen med ett og to poeng fra romjulen, stakk Blackburn av med fire. Ingen Premier League-lag tok flere. - Det har vært noen spesielle runder, spesielt den siste. Det viser at alt kan skje i fotball, slipper man seg litt ned, blir man straffet, sier Blackburn-proffen.I ettermiddag venter en ny tøff oppgave for Blackburn når Stoke besøker Ewood Park. - Vi fulgte kampplanen godt mot United, og tok vare på sjansene vi fikk. Vi har blitt mer kyniske, og fått betalt for det de siste kampene. Det er godt det har snudd litt, sier Gamst Pedersen. - Stoke er ingen enkel oppgave. Det blir viktig å fortsette slik vi har spilt de siste to kampene, det er viktige poeng å hente. Vi vil ikke være der vi er nå. Vi må ha samme innstilling selv om motstanderen ikke heter Liverpool og Manchester United, og vi må ha samme innstilling som vi hadde i de kampene. Stoke er et fysisk lag, så det blir tøft, avslutter han.
Blackburn og Morten Gamst Pedersen feiret jul som tabelljumbo. Nå er de kun tre poeng unna trygg plass i Premier League.